Ripiduredoj

La Ripiduredoj (Rhipiduridae) aŭ populare en kelkaj lingvoj ventumilvostuloj estas familio el la ordo de la Paseroformaj birdoj (Passeriformes). Ekzistas 45 specioj en nur unu genro Ripiduro (Rhipidura).

 Aspekto 
Temas pri birdoj de inter 15 kaj 18 centimetroj – unu el la plej grandaj, Rhipidura leucophrys, havas 23 centimetrojn – kun fortaj bekoj. La vosto kutime estas pli longa ol la korpo.

 Disvastiĝo 
Ili plejparte troviĝas en Aŭstralio, sed ankaŭ en Nov-Gvineo, Nov-Zelando kaj aliaj insuloj de la Pacifiko. Ekzistas ankaŭ ripiduroj en aliaj partoj de Sudazio. La specioj, kiuj vivas en pli malvarmaj regionoj de Aŭstralio aŭ de Himalajo, estas migrobirdoj.

 Vivo 
Ripiduroj vivas ĉefe en ĉiuspecaj arbaroj, ankaŭ inter mangrovoj. En pluvarbaroj povas okazi, ke tri malsamaj specioj loĝas en unu arbo en diversaj etaĝoj. Tiel ili utiligas ĉiujn arbarajn biotopojn.

Ili nutras sin per insektoj, kiujn ili kaptas dum flugado. Nur la plej grandaj prenas nutraĵon ankaŭ de sur la tero.

La plej multaj specioj estas hiperaktivaj. Dum ili flugas, ili piruete petolas, dum ili sidas, ili daŭre turniĝas, svingante la voston supren kaj malsupren, distendante kaj refaldante ĝin.

En printempo ili defendas sian teritorion kaj konstruas nestabilajn pokalformajn nestojn. Ne malofte ili kovas plurfoje dum la jaro.

 Nomo 
La nomo venas el la helena ῥιπίζειν = balanci, svingi, ventumi, kaj οὐρά = vosto. Pro tio en la germana kaj angla ili nomiĝas ventumilvostuloj (Fächerschwänze, Fantails).

 Specioj laŭ la taksonomio de Clements, 6a eldono, kia ĝi estas uzata en Avibase 
 Subeflava ripiduro (Rhipidura hypoxantha)
 Brova ripiduro (Rhipidura superciliaris)
 Cejankapa ripiduro (Rhipidura cyaniceps)
 Fenikura ripiduro (Rhipidura phoenicura)
 Nigracinama ripiduro (Rhipidura nigrocinnamomea)
 Blankakola ripiduro (Rhipidura albicollis)
 Blankgorĝa ripiduro (Rhipidura albogularis)
 Larĝvosta ripiduro (Rhipidura euryura)
 Ĉarma ripiduro (Rhipidura aureola)
 Rufventra ripiduro (Rhipidura rufiventris)
 Java ripiduro (Rhipidura javanica)
 Perla ripiduro (Rhipidura perlata)
 Blankabrova ripiduro (Rhipidura leucophrys)
 Pala ripiduro (Rhipidura diluta)
 Malhelrufa ripiduro (Rhipidura fuscorufa)
 Kokerela ripiduro (Rhipidura cockerelli)
 Blankbordera ripiduro (Rhipidura albolimbata)
 Punca ripiduro (Rhipidura hyperythra)
 Lamentbrusta ripiduro (Rhipidura threnothorax)
 Makulbrusta ripiduro (Rhipidura maculipectus)
 Blankbrusta ripiduro (Rhipidura leucothorax)
 Nigra ripiduro (Rhipidura atra)
 Fulga ripiduro (Rhipidura fuliginosa)
 Blankŝultra ripiduro (Rhipidura albiscapa)
 Fazana ripiduro (Rhipidura phasiana)
 Droŭnea ripiduro (Rhipidura drownei)
 Tenebra ripiduro (Rhipidura tenebrosa)
 Renela ripiduro (Rhipidura rennelliana)
 Makulkola ripiduro (Rhipidura spilodera)
 Maska ripiduro (Rhipidura personata)
 Nebula ripiduro (Rhipidura nebulosa)
 Kurtbeka ripiduro (Rhipidura brachyrhyncha)
 Tejsmana ripiduro (Rhipidura teysmanni)
 Superflua ripiduro (Rhipidura superflua)
 Dedema ripiduro (Rhipidura dedemi)
 Ruĝpuga ripiduro (Rhipidura opistherythra)
 Gracila ripiduro (Rhipidura lepida)
 Rufdorsa ripiduro (Rhipidura rufidorsa)
 Matiasa ripiduro (Rhipidura matthiae)
 Dahla ripiduro (Rhipidura dahli)
 Malaita ripiduro (Rhipidura malaitae)
 Duonruĝa ripiduro (Rhipidura semirubra)
 Ruffrunta ripiduro (Rhipidura rufifrons)
 Driada ripiduro (Rhipidura dryas)
 Kubaria ripiduro (Rhipidura kubaryi)

 Literaturo 
 Joseph Forshaw, Enzyklopädie der Vögel, Augsburg 1999, ISBN 3-8289-1557-4, p. 199 – 200

 Eksteraj ligiloj 

Interreta datenbazo Avibase 

 Notoj 

Kategorio:Paseroformaj